《十一月二十二日朝辞》
宋代·李复

朝辞承明殿，暮下金马门。
伏读明诏意，仰思圣主恩。
蠢彼獯鬻氏，礼数乃弟昆。
帝初为息民，缯帛代更屯。
嗣皇谨遵业，使传交塞垣。
下臣非知古，有舌讵得论。
恭承丁宁命，敢不夙夜奔。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。